
讞讜诇讬谉 拽讟 注"讗 - 驻讬专讜砖 砖讟讬讬谞讝诇抓

讜砖讜讗诇讬诐: 诪讻诇诇 讚讘专讬 专讘讬 砖谞专讗讬诐 诇讜 讚讘专讬 专' 讬讛讜讚讛 (讛讗讜住专 讗转 讻诇 讛讞转讬讻讜转 砖讘拽讚讬专讛) 专拽 讻讗砖专 诇讗 谞讬注专 讘转讞讬诇讛 (讜谞讗住专讛 讛讞转讬讻讛 讛专讗砖讜谞讛) 讜谞讬注专 讜讻讬住讛 讘住讜祝, 讬砖 诇讛住讬拽 讻讬 专' 讬讛讜讚讛 注爪诪讜 住讘专 [住讘讜专] 砖讗祝 讻讬 [讻讗砖专] 谞讬注专 诪转讞诇讛 讜注讚 住讜祝 讜讻住讛 诪转讞诇讛 讜注讚 住讜祝 鈥� 讙诐 讻谉 讗住讜专 讻诇 诪讛 砖讘拽讚讬专讛, 讜注诇 讻讱 讬砖 诇讛拽砖讜转, 讗诪讗讬 [诪讚讜注] 讛讜讗 讻谉, 讛讗 [讛专讬] 诇讗 讘诇注 讘砖专 讛讞转讬讻讛 讛专讗砖讜谞讛 讻诇诇 讬讜转专 诪砖讗专 讛讞转讬讻讜转 砖讘拽讚讬专讛? 砖讻讬讜谉 砖讘讞砖 诪讬讬讚 注诐 谞驻讬诇转 讛讞诇讘 注诇 讛讞转讬讻讛 讛专讗砖讜谞讛, 讛讞诇讘 谞讘诇注 讘讻诇 讛讞转讬讻讜转 砖讘拽讚讬专讛 讘砖讜讜讛, 讜讛专讬讛讜 诪转讘讟诇 讘讛谉 (讗诐 讬砖 讘讛谉 砖砖讬诐 讻谞讙讚讜)?


讜诪砖讬讘讬诐: 讟注诐 专' 讬讛讜讚讛 讛讜讗, 砖讻谉 讗讬诪讗 [讗诪讜专, 讬砖 诪拽讜诐 诇讞砖讜砖 讜诇讜诪专] 砖讘转讞讬诇讛 诇讗 谞讬注专 讬驻讛 讬驻讛, 讜诇讗 讻住讛 讬驻讛 讬驻讛, 讜讬转讻谉 砖讘讗讜转讛 注转 讛讞诇讘 诇讗 谞讘诇注 讘砖讗专 讛讞转讬讻讜转 讗诇讗 专拽 讘讞转讬讻讛 讛专讗砖讜谞讛. 讜诇讗讞专 诪讻谉 讻砖讛诪砖讬讱 诇谞注专 讬驻讛 讬驻讛, 讗讝 讞讜讝专转 讞转讬讻讛 讝讜 讜讗讜住专转 讗转 讻诇 讛讞转讬讻讜转, 砖讻谉 住讘讜专 专' 讬讛讜讚讛 砖讗驻砖专 诇住讜讞讟讜 讗住讜专. 讜讗祝 专讘讬 住讘讜专 讻谉, 讜讗讜诇诐 讗讬谉 讛讜讗 住讘讜专 讻专' 讬讛讜讚讛 诇注谞讬谉 讞砖砖 讝讛 讻讗砖专 谞讬注专 讜讻讬住讛 诪转讞讬诇讛 讜注讚 住讜祝.


讗 讜诪诪砖讬讻讬诐 讘讘讬讗讜专 讚讘专讬 专讘讬 讘讛讻专注转 诪讞诇讜拽转 专' 讬讛讜讚讛 讜讞讻诪讬诐. 讗诪专 诪专 [讛讞讻诐, 专讘讬] 讻讬 谞专讗讬诐 讚讘专讬 专' 讬讛讜讚讛 讘讗讜驻谉 砖诇讗 谞讬注专 讜砖诇讗 讻讬住讛, 讜谞专讗讬诐 讚讘专讬 讞讻诪讬诐 讻砖谞讬注专 讜讻住讛. 讜讚谞讬诐 讘讚讘专讬讜: 诪讗讬 [诪讛 驻讬专讜砖] "谞讬注专" 讜诪讗讬 [讜诪讛 驻讬专讜砖] "讻住讛" 砖讗诪专 专讘讬? 讗讬诇讬诪讗 [讗诐 转讗诪专] 砖讛讻讜讜谞讛 讛讬讗 砖谞讬注专 讘住讜祝 诇讗讞专 砖讻讘专 讘诇注讛 讛讞转讬讻讛 讛专讗砖讜谞讛 诪谉 讛讞诇讘 讜谞讗住专讛, 讜诇讗 谞讬注专 讘转讞诇讛 诪讬讚 注诐 谞驻讬诇转 讛讞诇讘 注诇 讞转讬讻转 讛讘砖专. 讜讻讬讜爪讗 讘讝讛 砖讻住讛 讘住讜祝 诇讗讞专 砖讻讘专 谞讗住专讛 讛讞转讬讻讛 讛专讗砖讜谞讛, 讜诇讗 讻住讛 讘转讞诇讛 鈥� 讛讗诪专转 [讛专讬 讗诪专转] 讻讘专 砖谞专讗讬谉 讚讘专讬 专' 讬讛讜讚讛 讘讛讗 [讘讗讜驻谉 讝讛]? 讗诇讗 爪专讬讱 诇讜诪专 砖讻讱 讛讬讗 讻讜讜谞转 专讘讬: "谞讬注专" 鈥� 诪转讞诇讛 讜注讚 住讜祝, 讜"讻住讛" 鈥� 诪转讞诇讛 讜注讚 住讜祝.


砖讗讝 谞专讗讬转 砖讬讟转 讞讻诪讬诐 讛诪转讬专讬诐 讗转 讛谞诪爪讗 讘拽讚讬专讛, 讜讗讜诇诐 诪讻诇诇 讛讚讘专讬诐 讬砖 诇讛住讬拽 讚专讘谞谉 住讘专讬 [砖讞讻诪讬诐 注爪诪诐 住讘讜专讬诐] 砖诇讗 专拽 讘讗讜驻谉 讝讛 讻诇 讛拽讚讬专讛 诪讜转专转, 讗诇讗 讙诐 讻讗砖专 谞讬注专 专拽 讘住讜祝 讜诇讗 谞讬注专 讘转讞诇讛, 讜讻谉 讻讗砖专 讻住讛 专拽 讘住讜祝 讜诇讗 讻住讛 讘转讞诇讛 鈥� 讻诇 讛谞诪爪讗 讘拽讚讬专讛 诪讜转专. 讜讗祝 讛讞转讬讻讛 讛专讗砖讜谞讛, 讗祝 砖谞讗住专讛 讘转讞讬诇讛 讻讗砖专 讘诇注讛 诪谉 讛讞诇讘, 讛专讬讛讬 讞讜讝专转 讜诪讜转专转, 砖讗谞讜 讗讜诪专讬诐 砖谞住讞讟 诪诪谞讛 讛讞诇讘 砖讛讬讛 讘讛, 讜讛转驻砖讟 诇讻诇 讛拽讚讬专讛.


讗诇诪讗 拽住讘专讬 [诪讻讗谉 砖讛诐 住讘讜专讬诐] 砖讚讘专] 砖讗驻砖专 诇住讜讞讟讜 鈥� 讛专讬讛讜 诪讜转专. 讛专讬 砖讬砖 诪讞诇讜拽转 转谞讗讬诐 讘谞讜砖讗 砖诇 讗驻砖专 诇住讜讞讟讜, 砖诇讚注转 专' 讬讛讜讚讛 (讜讻谉 讛讬讗 讚注转 专讘讬) 讗驻砖专 诇住讜讞讟讜 鈥� 讗住讜专, 讜讗讬诇讜 诇讚注转 讞讻诪讬诐 讗驻砖专 诇住讜讞讟讜 鈥� 诪讜转专.


讗诪专 诇讬讛 [诇讜] 专讘 讗讞讗 诪讚讬驻转讬 诇专讘讬谞讗 讘讚讞讬讬转 讛讚讘专讬诐: 诪诪讗讬 [诪诪讛, 诪谞讬谉] 讗转讛 讬讜讚注 砖讘讗驻砖专 诇住讜讞讟讜 驻诇讬讙讬 [讞诇讜拽讬诐] 专' 讬讛讜讚讛 讜讞讻诪讬诐? 讚诇诪讗 [砖诪讗] 谞讗诪专 讻讱: 讗驻砖专 诇住讜讞讟讜 鈥� 诇讚讘专讬 讛讻诇 (讜讗祝 诇讚讘专讬 讞讻诪讬诐) 讛专讬讛讜 讗住讜专, 讜讛讻讗 [讜讻讗谉] 讘砖讗诇讛 砖诇 诪讬谉 讘诪讬谞讜 拽讗 诪讬驻诇讙讬 [讛诐 讞诇讜拽讬诐], 讜专' 讬讛讜讚讛 讛讜诇讱 讘诪讞诇讜拽转 讝讜 诇讟注诪讬讛 [诇讟注诪讜, 诇砖讬讟转讜] 砖讗诪专 讻讬 讻诇 转注专讜讘转 讗讬住讜专 讘讛讬转专 砖诇 诪讬谉 讘诪讬谞讜 诇讗 讘讟讬诇 [讗讬谉 讛讗讬住讜专 讘讟诇], 讜讗祝 专讘谞谉 [讞讻诪讬诐] 讛讜诇讻讬诐 诇讟注诪讬讬讛讜 [诇讟注诪诐, 诇砖讬讟转诐] 讚讗诪专讬 [砖讗讜诪专讬诐] 讻讬 转注专讜讘转 讗讬住讜专 讘讛讬转专 砖诇 诪讬谉 讘诪讬谞讜 讘讟讬诇 [讘讟诇] 讛讗讬住讜专. 讜诇讻讱 讘诪拽专讛 砖诇驻谞讬谞讜, 砖讛讜讗 转注专讜讘转 诪讬谉 讘诪讬谞讜 (讞转讬讻转 讛讘砖专 讛专讗砖讜谞讛 砖谞讗住专讛 讘讬谉 砖讗专 讛谞诪爪讗 讘拽讚讬专讛) 专' 讬讛讜讚讛 讗讜住专 讜讞讻诪讬诐 诪转讬专讬诐! 讚讞讛 专讘讬谞讗:


讛讗讬 诪讗讬 [讝讛 讛讛住讘专 诪讛 讟讬讘讜]? 讗讬谉 讝讛 谞专讗讛, 砖讻谉 讗讬 讗诪专转 讘砖诇诪讗 讚专讘谞谉 [谞谞讬讞 讗诐 讗转讛 讗讜诪专 砖讞讻诪讬诐] 讘诪讬谉 讘诪讬谞讜 讛讻讗 [讻讗谉, 讘诪拽专讛 讝讛] 讻专' 讬讛讜讚讛 住讘讬专讗 诇讛讜 [住讘讜专讬诐 讛诐] 讜讘讗驻砖专 诇住讜讞讟讜 驻诇讬讙讬 [讛诐 讞诇讜拽讬诐], 讜讻讚专讱 砖讛讜住讘专 诇诪注诇讛 鈥� 讛讬讬谞讜 讚拽讗诪专 [讝讛讜 砖讗诪专] 专讘讬: 谞专讗讬谉 讚讘专讬 专' 讬讛讜讚讛 讘讛讗 [讘讗讜驻谉 讝讛] 讘砖诇讗 谞讬注专 讜讻讬住讛 讘转讞讬诇讛 讗诇讗 讘住讜祝, 讜谞专讗讬诐 讚讘专讬 讞讻诪讬诐 讘讛讗 [讘讗讜驻谉 讝讛], 讻砖谞讬注专 讜讻讬住讛 诪转讞讬诇讛 讜注讚 住讜祝, 讜讻驻讬 砖讛转驻专砖.


讗诇讗 讗讬 讗诪专转 [讗诐 讗转讛 讗讜诪专] 讻讛爪注转讱 讝讜, 砖讘讗驻砖专 诇住讜讞讟讜 诇讚讘专讬 讛讻诇 讗住讜专, 讜讛讻讗 [讜讻讗谉] 讗讬谉 专' 讬讛讜讚讛 讜讞讻诪讬诐 讞诇讜拽讬诐 讘讚讬谉 讛讞转讬讻讛 讛专讗砖讜谞讛, 砖诇讚注转 讛讻诇 讛讬讗 谞讗住专转, 讜谞讞诇拽讜 专拽 讛讗诐 讛讬讗 讗讜住专转 讗转 砖讗专 讛讞转讬讻讜转, 砖讻谉 讘诪讬谉 讘诪讬谞讜 拽诪讬驻诇讙讬 [讛诐 讞诇讜拽讬诐], 诪注转讛 讛讗讬 [讝讛] 砖讗诪专 专讘讬 砖谞专讗讬诐 讚讘专讬 讞讻诪讬诐 讘砖谞讬注专 转讞诇讛, 讜讗讬谉 谞专讗讬诐 讘讗讜驻谉 讝讛 讚讘专讬 专' 讬讛讜讚讛. 讜讛专讬 讗祝 讞讻诪讬诐 住讘讜专讬诐 讻专' 讬讛讜讚讛 砖诪讗 诇讗 谞讬注专 讬驻讛 讬驻讛, 讜诇讻讱 谞讗住专讛 讛讞转讬讻讛 讛专讗砖讜谞讛, 讜讗讜诇诐 讛诐 住讘讜专讬诐 讻讬 讛谞讬注讜专 讘住讜祝 讗讬谞讜 讗讜住专 讗转 讛谞诪爪讗 讘拽讚讬专讛 (砖讛专讬 讝讜 转注专讜讘转 诪讬谉 讘诪讬谞讜), 讜讗讜诇诐 讛讞转讬讻讛 讛专讗砖讜谞讛 注讜诪讚转 讘讗讬住讜专讛 (砖讻谉 诇讚注转诐, 讗驻砖专 诇住讜讞讟讜 讛专讬讛讜 讗住讜专). 诪注转讛 讛讬讛 诇专讘讬 诇讜诪专 谞专讗讬谉 讚讘专讬 专' 讬讛讜讚讛 砖讻诇 讛讞转讬讻讜转 谞讗住专讜转, 讻讗砖专 谞讬注专 专拽 讘住讜祝, 讜诪讟注诐 砖诪讬谉 讘诪讬谞讜 讗讬谞讜 讘讟诇, 讜讗讬谉 谞专讗讬谉 讚讘专讬 专' 讬讛讜讚讛 砖讘谞讬注讜专 诪转讞讬诇讛 讬砖 诇讞砖讜砖 砖诪讗 诇讗 谞讬注专 讬驻讛 讬驻讛, 讜诇讻讱 讬砖 诇讗住讜专 讗转 讛讻诇 讛讜讗 砖诪讘注讬 诇讬讛 [爪专讬讱 讛讬讛 诇专讘讬 诇讜诪专], 讜转讜 诇讗 诪讬讚讬 [讜砖讜讘 讗讬谉 讚讘专] 谞讜住祝 砖讬砖 诇讜诪专. 讜谞讚讞转讛 讘讻讱 讛爪注转讜 砖诇 专讘 讗讞讗 诪讚讬驻转讬.


讘 诪砖谞讛 讛专讜爪讛 诇讗讻讜诇 讗转 讛讻讞诇 (注讟讬谉) 砖诇 讘讛诪讛 砖谞砖讞讟讛, 讛诪诇讗 讞诇讘 鈥� 讛专讬讛讜 拽讜专注讜 诇驻谞讬 讘讬砖讜诇讜, 讜诪讜爪讬讗 讗转 讞诇讘讜 诪转讜讻讜, 讜讗讞专 讻讱 专砖讗讬 讛讜讗 诇讘砖诇讜. 讜讗诐 注讘专 讜讘讬砖诇讜 讘诇讗 砖拽专注讜 诇驻谞讬 讻谉 鈥� 讗讬谞讜 注讜讘专 注诇讬讜 讘讘讬砖讜诇讜 讜讘讗讻讬诇转讜 诪砖讜诐 讘砖专 讜讞诇讘, 诇诇拽讜转 注诇 讻讱, 砖讻谉 讗讬谉 讛讞诇讘 砖讘讻讞诇 谞讞砖讘 "讞诇讘" 讛讗住讜专 讘转讜专讛. 讜讛讜讗 讛讚讬谉 讘专讜爪讛 诇讗讻讜诇 讗转 讛诇讘 讛诪诇讗 讘讚诐 鈥� 讘转讞讬诇讛 拽讜专注讜 讜诪讜爪讬讗 讗转 讚诪讜 讛讻谞讜住 讘转讜讻讜, 讜诪讜诇讞讜 讜诪讜爪讬讗 讘讻讱 讗转 讛讚诐 砖讘讘砖专讜, 讜诇讗讞专 诪讻谉 讛专讬讛讜 诪讘砖诇讜 讜讗讜讻诇讜. 讜讗诐 诪诇讞讜 讜诇讗 拽专注讜 鈥� 讛专讬讛讜 拽讜专注讜 诇讗讞专 诪诇讬讞转讜, 讜诪讜爪讬讗 讗转 讚诪讜, 讜诪讜转专 讘讗讻讬诇讛. 讜讗诐 诇讗 拽专注讜 讜讗讻诇讜 鈥� 讗讬谞讜 注讜讘专 注诇讬讜 诇讛转讞讬讬讘 注诇 讗讻讬诇转讜 注讜谞砖 讻专转.

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

